Predkladacia správa

            
            Návrh zákona o ochrane ozónovej vrstvy Zeme a o zmene a doplnení niektorých zákonov sa predkladá ako iniciatívny materiál. Hlavným dôvodom vypracovania návrhu zákona je uplatňovanie nariadenia Európskeho parlamentu a Rady (ES) č. 1005/2009 o látkach, ktoré poškodzujú ozónovú vrstvu, ktoré nahradilo dovtedy platné nariadenie Európskeho parlamentu a Rady (ES) č. 2037/2000 o látkach, ktoré poškodzujú ozónovú vrstvu. V tejto súvislosti bolo potrebné upraviť a zosúladiť doteraz platný zákon č. 76/1998 Z. z. o ochrane ozónovej vrstvy Zeme a o doplnení  zákona č. 455/1991 Zb. živnostenskom podnikaní (živnostenský zákon) v znení neskorších predpisov, v znení neskorších predpisov.
            
            Emisie látok, ktoré poškodzujú ozónovú vrstvu spôsobujú vážne poškodzovanie ozónovej vrstvy Zeme. Napriek pokroku dosiahnutému v rámci Montrealského protokolu a jeho dodatkov, ktorých zmluvnou stranou je aj Slovenská republika, je naďalej potrebné dokončiť vyraďovanie látok poškodzujúcich ozónovú vrstvu v Európskej únii aj v celosvetovom meradle. Je preto žiaduce minimalizovať a vylúčiť výrobu a používanie týchto látok, keďže sú dostupné technicky uskutočniteľné alternatívy. Nariadenie (ES) č. 1005/2009 preto ustanovuje pravidlá, ktoré sa vzťahujú na výrobu, dovoz, vývoz, uvedenie na trh, použitie, zhodnotenie, recykláciu, regeneráciu a zneškodnenie látok poškodzujúcich ozónovú vrstvu a dovoz, vývoz, uvedenie na trh a použitie výrobkov a zariadení obsahujúcich alebo využívajúcich tieto látky. Predložený návrh zákona vychádza z ustanovení a realizácie doteraz platného  zákona, z požiadaviek nariadenia, upravuje povinnosti a podmienky, ktoré je potrebné stanoviť na realizáciu nariadenia (ES) č. 1005/2009. Slovenská republika plní všetky záväzky vyplývajúce pre ňu z vyššie uvedených medzinárodných záväzkov. Na Slovensku sa nevyrábajú žiadne kontrolované látky, používajú sa len recyklované a regenerované látky na údržbu a servis chladiacich a klimatizačných zariadení a tepelných čerpadiel a v malom množstve látky na analytické a  laboratórne účely v súlade s výnimkami povolenými v zmysle nariadenia (ES) č. 1005/2009.
 
            Návrh zákona upravuje povinnosti podnikov, ktoré nakladajú s látkami poškodzujúcimi ozónovú vrstvu, výrobkami a zariadeniami, pôsobnosť orgánov štátnej správy, zodpovednosť a sankcie za porušenie ustanovení nariadenia (ES) č. 1005/2009 a tohto zákona. Stanovuje požiadavky kontroly úniku, ukladá povinnosť evidencie a oznamovacej povinnosti, upravuje podmienky na získanie odbornej spôsobilosti na nakladanie s látkami poškodzujúcimi ozónovú vrstvu a na vydávanie odborných posudkov.
 
            Očakávané dopady návrhu zákona: pre podnikateľskú sféru vzniknú určité finančné nároky vyplývajúce z povinnosti získania odbornej spôsobilosti na nakladanie s látkami poškodzujúcimi ozónovú vrstvu. Vzhľadom na skutočnosť, že podmienka získania odbornej spôsobilosti bola zadefinovaná aj podľa doteraz platného zákona, podnikateľské subjekty, ktoré nakladajú s látkami poškodzujúcimi ozónovú vrstvu už takúto odbornú spôsobilosť  získali (cca 2 000 odborne spôsobilých osôb), predpokladajú sa finančné nároky len v súvislosti so získaním odbornej spôsobilosti pre už pomerne menší okruh  nových odborne spôsobilých osôb.
 
Dopad na Environmentálny fond.
            Výnosy pokút uložených za správne delikty podľa § 16 odsekov 3 a 5 návrhu zákona sú príjmom Environmentálneho fondu. Výška príjmov Environmentálneho fondu z prípadných pokút bude závislá od počtu a závažnosti zistených nedostatkov a porušení tohto zákona a osobitných predpisov. 
 
            Návrh zákona je v súlade s Ústavou Slovenskej republiky, ostatnými právnymi predpismi, ako aj s právom Európskej únie.
 
            Návrh zákona bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.
 
            Návrh zákona nebol predmetom vnútrokomunitárneho pripomienkového konania.